## Pravilnik o sadržaju ugovora o međusobnim pravima i obvezama između "Hrvatskih šuma" d.o.o. Zagreb i ovlaštenika prava lova

### NN 25/2007 (7.3.2007.), Pravilnik o sadržaju ugovora o međusobnim pravima i obvezama između "Hrvatskih šuma" d.o.o. Zagreb i ovlaštenika prava lova

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**917**

Na temelju članka 43. stavka 2. Zakona o lovstvu (»Narodne novine« broj: 140/05)
ministar poljoprivrede, šumarstva i vodnoga gospodarstva donosi

## PRAVILNIK

### O SADRŽAJU UGOVORA O MEĐUSOBNIM PRAVIMA I OBVEZAMA IZMEĐU »HRVATSKIH ŠUMA« d.o.o. ZAGREB I OVLAŠTENIKA PRAVA LOVA

Članak 1.

Ovim se Pravilnikom propisuje sadržaj ugovora o međusobnim pravima i obvezama
ovlaštenika prava lova i Trgovačkog društva »Hrvatske šume« d.o.o., Zagreb (u
daljem tekstu: Hrvatske šume) za područje lovišta gdje se nalaze šume i šumsko
zemljište u vlasništvu Republike Hrvatske kojim gospodare Hrvatske šume.

Članak 2.

Ovlaštenik prava lova je dužan potpisati Ugovor iz članka 1. ovoga Pravilnika
prije stjecanja prava lova, odnosno prije donošenja upravnog akta o odobravanju
lovnogospodarske osnove ili programa uzgoja divljači.

Članak 3.

Ugovor iz članka 1. ovoga Pravilnika uz opći dio sadrži i odred­be o:
• korištenju rampi postavljenih na šumskim komunikacijama i lovnim revirima;
• korištenju rampi u ograđenom dijelu lovišta;
• lokacijama lovnogospodarskih i lovnotehničkih objekata;
• korištenju šumskih komunikacija;
• korištenju šumskih prosjeka i mekih putova;
• korištenju sporednih šumskih proizvoda od strane drugih pravnih i fizičkih
osoba;
• određivanju površina za osnivanje kultura za prehranu div­ljači;
• sprječavanju, načinu praćenja, utvrđivanju i reguliranju štete od divljači;
• usklađivanju dinamike provedbe radova u gospodarenju šumama, trajanja dnevnog
i tjednog radnog vremena i korištenja prava lova;
• određivanju zajedničkih tijela za praćenje provedbe Ugovora;
• sporazumnom rješavanju mogućih sporova proizišlih iz Ugovora.

Članak 4.

Ovlaštenici prava lova koji su pravo lova stekli do stupanja na snagu ovoga
Pravilnika dužni su uskladiti svoje poslovanje s odred­bama ovoga Pravilnika u
roku od 90 dana od dana stupanja na snagu ovoga Pravilnika.

Članak 5.

Sastavni dio ugovora iz članka 1. ovoga Pravilnika jesu i opći uvjeti ugovaranja
tiskani u prilogu ovoga Pravilnika.

Članak 6.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-01/49
Urbroj: 525-1-07-1
Zagreb, 31. siječnja 2007.

Ministar
**Petar Čobanković**, v. r.

OPĆI UVJETI UGOVARANJA

UGOVOROM SE UREĐUJU SLJEDEĆA PITANJA

• korištenje rampi postavljenih na šumskim komunikacijama i lovnim revirima;
• korištenje rampi u ograđenom dijelu lovišta;
• određivanje lokacija lovnogospodarskih i lovnotehničkih objekata;
• korištenje šumskih komunikacija;
• korištenje šumskih prosjeka i mekih putova;
• korištenje drugih objekata i građevina izgrađenih za potrebe Trgovačkog
društva »Hrvatske šume« d.o.o., Zagreb ili ovlaštenika prava lova u šumi,
odnosno u lovištu;
• određivanje površina za osnivanje kultura za prehranu divljači;
• sprječavanje, praćenje, utvrđivanje i reguliranje štete od div­ljači;
• usklađivanje dinamike radova u gospodarenju šumama i lovištem;
• imenovanje zajedničkih tijela za praćenje provedbe ovog Ugovora;
• sporazumno rješavanje sporova pri provedbi ovog Ugovora.

ZAJEDNIČKO KORIŠTENJE ULAZNIH RAMPI

Trgovačko društvo »Hrvatske šume« d.o.o., Zagreb se obvezuje ovlašteniku prava
lova predati kopije ključeva za rampe koje će se zajednički koristiti.
Ovlaštenik prava lova je odgovoran za štetu u šumi uzrokovanu neovlaštenim
korištenjem ključeva od rampi koje se zajednički koriste.
Ovlaštenik prava lova se obvezuje Trgovačkom društvu »Hrvat­ske šume« d.o.o.,
Zagreb predati kopije ključeva rampi odnosno ulaza u ograđene objekte koje je
temeljem propisa lovnogospodarske osnove/programa uzgoja divljač postavio u
lovištu.
Trgovačko društvo »Hrvatske šume« d.o.o., Zagreb odgovorno je za štetu na
divljači i lovnogospodarskim i lovnotehničkim objektima koja je nastala uslijed
neodgovornog korištenja ključeva.
Ugovorne strane se obvezuju na povrat kopija ključeva nakon isteka ovog Ugovora
ili u slučajevima prijevremenog raskida ugovora o davanju lovišta u
zakup/koncesiju.
Primopredaja ključeva evidentira se zapisnikom kojeg potpisuje upravitelj
šumarije na čijem se području nalazi lovište i ovlašteni predstavnik ovlaštenika
prava lova.
Ugovorne strane obvezuju se da će održavati i popravljati oštećene rampe, prema
općim načelima propisanim za naknadu štete.

ODREĐIVANJE LOKACIJA ZA IZGRADNJU I KORIŠTENJE LOVNOGOSPODARSKIH I
LOVNOTEHNIČKIH OBJEKATA

Mjesto za izgradnju lovnogospodarskih i lovnotehničkih objekata u šumi i na
šumskom zemljištu, odnosno lovištu, predloženih lovnogospodarskom
osnovom/programom uzgoja divljači, zajednič­ki određuju stručno osoblje
Trgovačkog društva »Hrvatske šume« d.o.o., Zagreb i lovoovlaštenika i o tome
vode zapisnik.
Trgovačko društvo »Hrvatske šume« d.o.o., Zagreb dužno je voditi brigu o
lovnotehničkim i lovnogospodarskim objektima te ih u slučaju oštećenja
uzrokovanih radovima u šumi i na šumskom zemljištu trebaju dovesti u prvobitno
stanje, ili nadoknaditi nastalu štetu ovlašteniku prava lova po Odštetnom
cjeniku za izračun nak­nade štete na divljači i lovištu (»Narodne novine« broj:
67/06).
Prilog: – karta s ucrtanim objektima
• prijedlog izgradnje objekata

KORIŠTENJE ŠUMSKIH KOMUNIKACIJA

Ovlaštenik prava lova obvezuje se koristiti šumske komunikacije (ceste, tvrde
putove i dr.), isključivo za potrebe korištenja prava lova uz poštivanje odredbi
važećeg akta Trgovačkog društva »Hrvatske šume« d.o.o., Zagreb koji regulira
korištenje i naknadu za korištenje šumskih cesta.
Akt koji regulira korištenje i naknadu šumskih cesta sastavni je dio Ugovora.

KORIŠTENJE ŠUMSKIH PROSJEKA I MEKIH PUTOVA

Ugovorne strane suglasne su da se korištenje šumskih prosjeka i mekih šumskih
putova u pogledu načina i vremena korištenja uredi godišnjim planom
gospodarenja.
U slučaju oštećenja objekata iz stavka 1. ovoga članka, u prvobitno stanje
dovodi ih ona strana koja je prouzročila oštećenja i to u roku petnaest dana od
završetka radova koji su uzrokovali oštećenja.

KORIŠTENJE OBJEKATA IZGRAĐENIH U ŠUMI, ODNOSNO LOVIŠTU

Pitanje korištenja objekata izgrađenih u šumi, odnosno lovištu (lovačke kuće,
lugarnice, lovački domovi i sl.) koji su u vlasništvu Trgovačkog društva
»Hrvatske šume« d.o.o., Zagreb, ugovorne strane će rješavati posebnim ugovorom.

ODREĐIVANJE POVRŠINA ZA OSNIVANJE KULTURA ZA PREHRANU DIVLJAČI

Trgovačko društvo »Hrvatske šume« d.o.o., Zagreb ustupit će ovlašteniku prava
lova, bez naknade, za korištenje neobraslo šumsko zemljište koje je osnovom
gospodarenja, odnosno programom gospodarenja gospodarskom jedinicom predviđeno
za prirodnu prehranu divljači.
Površine zemljišta, koje se nalaze unutar granica lovišta (uzgajališta), a koja
nisu privedena svojoj namjeni odredbama šumskogo­spodarskih planova prije
davanja u zakup ili služnost, Trgovačko društvo »Hrvatske šume« d.o.o., Zagreb
dužno je pismeno obavijestiti ovlaštenika prava lova o svojoj namjeri.

SPRJEČAVANJE, PRAĆENJE I REGULIRANJE ŠTETA OD DIVLJAČI

Trgovačko društvo »Hrvatske šume« d.o.o., Zagreb i ovlaštenik prava lova
obvezuju se na trajno praćenje pojave šteta od divljači sukladno odredbama
Zakona o lovstvu.
Praćenje šteta od divljači obavljat će ugovorne strane pregledom stanja šume i
tla od strane zajedničkoga stručnog tijela o čemu će sačiniti zapisnik.
Ovlaštenik prava lova je dužan provoditi efikasne mjere zaštite od šteta koju
čini divljač.
Visina naknade za utvrđenu štetu obračunava se sporazumno i isplaćuje u roku
mjesec dana od dana nastanka štete, a ako se u tom roku naknada ne obračuna
sporazumno, ili se ne isplati, pravo na naknadu štete ostvaruje se u postupku
pred redovnim sudom prema mjestu nastanka štete.

USKLAĐIVANJE DINAMIKE MJERA I RADOVA U GOSPODARENJU ŠUMAMA I KORIŠTENJU PRAVA
LOVA

Ugovorne strane obvezuju se na međusobno usklađivanje radova u šumi i na šumskom
zemljištu, radova u lovištu i lovu, prema planu i dinamici izvršenja
šumskogospodarske i lovnogospodarske osnove (programa uzgoja divljači).
Radi sigurnosti pri održavanju lova u radno vrijeme Trgovač­kog društva
»Hrvatske šume« d.o.o., Zagreb ovlaštenik prava lova je obvezan najmanje 10
(deset) dana prije početka skupnog lova pisano obavijestiti trgovačko društvo
»Hrvatske šume« d.o.o., Zagreb o mjestu, vremenu i načinu lova, te broju
sudionika u lovu, uz uvjet da ne remeti tekuće poslovanje gospodarenja šumama.
Trgovačko društvo »Hrvatske šume« d.o.o., Zagreb dužno je početkom poslovne
godine dostaviti ovlašteniku prava lova plan radova po mjestu izvođenja radi
usklađivanja plana gospodarenja lovištem za tekuću godinu. Sva odstupanja od
usklađenog plana Trgovačko društvo »Hrvatske šume« d.o.o., Zagreb je dužno
prijaviti ovlašteniku prava lova najkasnije 10 (deset) dana prije početka
radova.
Pod radnim vremenom smatra se radno vrijeme propisano Zakonom o radu (»Narodne
novine« broj 137/04) i važećim Kolek­tiv­nim ugovorom za radnike Trgovačkog
društva »Hrvatske šume« d.o.o., Zagreb.
Trgovačko društvo »Hrvatske šume« d.o.o., Zagreb odgovorno je za svu štetu na
divljači kao i na lovnogospodarskim i lovnotehnič­kim objektima koje prouzroče
osobe koje u šumi i na šumskom zemljištu borave ili obavljaju radove za
Trgovačko društvo »Hrvatske šume« d.o.o., Zagreb.

ZAJEDNIČKO TIJELO ZA PRAĆENJE I PROVEDBU OVOG UGOVORA

Radi zajedničke i kontinuirane suradnje u provedbi Ugovora, ugovorne stranke se
obvezuju osnovati zajedničko stručno tijelo, sastavljano od po 2 (dva)
predstavnika svake ugovorne strane.
Ugovorne strane obvezuju se svoje predstavnike u zajedničko stručno tijelo
imenovati u roku od 30 (trideset) dana od dana zaklju­čenja Ugovora.
Prva sjednica zajedničkoga stručnog tijela održat će se u roku od 15 (petnaest)
dana od njegova ustanovljenja na poziv predstavnika Trgovačkog društva »Hrvatske
šume« d.o.o., Zagreb.
Odluke o imenovanju predstavnika ugovornih strana sastavni su dio Ugovora.
Zajedničko stručno tijelo iz prethodne točke nadležno je da svu problematiku
koja proizlazi iz Ugovora rješava sporazumno te u tom cilju donosi odgovarajuće
odluke, preporuke i zaključke obvezatne za obje ugovorne strane.
Tijelo iz stavka 1. ovoga članka sastaje se po ukazanoj potrebi, a obvezatno
jednom u 6 (šest) mjeseci.
Zapisnici sa sastanka zajedničkog tijela dostavljaju se objema ugovornim
stranama i imaju obvezatnu primjenu.

ZAVRŠNE ODREDBE

Na sve odnose koji nisu regulirani Ugovorom, primjenjuju se odredbe Zakona o
šumama »Narodne novine« broj 140/05), Zakona o lovstvu (»Narodne novine« broj
140/05) i Zakona o obveznim odnosima (»Narodne novine« broj 35/05), te ostalih
propisa koji reguliraju gospodarenje šumama i korištenje prava lova.
Ugovor se zaključuje na vrijeme važenja lovnogospodarske osnove.
Moguće sporove, ugovorne strane će rješavati sporazumno, u protivnom, za
rješavanje istih nadležan je sud.

Pravilnik, NN 25/2007-917
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)